**Pogodba**

**O KOLEKTIVNEM UPRAVLJANJU MEHANIČNE AVTORSKE PRAVICE**

ki jo skleneta

**Združenje SAZAS**, Špruha 19, 1236 Trzin, ID št. za DDV: SI 77190521, ki ga zastopa Matjaž Zupan, predsednik Upravnega odbora Združenja SAZAS

in

**AVTOR oz. IMETNIK AVTORSKE PRAVICE**

|  |  |  |  |
| --- | --- | --- | --- |
| Ime, priimek / uradni naziv pravne osebe: |  | | |
| EMŠO / matična št.: |  | | |
| Naslov: |  | | |
| Poštna št.: |  | Pošta: |  |
| Telefon: |  | E-naslov: |  |
| ID / davčna št.: |  |  |  |
| **Bančni podatki** | | | |
| SWIFT: |  | IBAN: |  |
| Naziv banke: |  | | |

(v nadaljevanju: »**avtor oz. imetnik avtorske pravice**«)

**1. člen**

**Uvodne ugotovitve**

Sopogodbenika na dan sklenitve te pogodbe ugotavljata:

* da je Združenje SAZAS kolektivna organizacija, ki kolektivno upravlja avtorske pravice avtorjev oz. imetnikov avtorskih pravic,
* da ima Združenje SAZAS dovoljenje Urada Republike Slovenije za intelektualno lastnino št. 800-3/96 z dne 12. 3. 1998 za kolektivno upravljanje avtorske pravice na delih s področja glasbe v primeru reproduciranja glasbenih del na fonogramih in videogramih (mehanične pravice),
* da z izrazom »mehanična pravica« ali v množinski obliki »mehanične pravice«, kot ga uporabljata v besedilu te pogodbe, razumeta materialno avtorsko pravico do reproduciranja glasbenih del na fonogramih in videogramih, in sicer neposredno ali posredno, začasno ali trajno, delno ali v celoti ter s kakršnimkoli sredstvom ali v katerikoli obliki, kolikor gre za fonograme in videograme,
* da sta seznanjena in se zavedata, da avtor oz. imetnik avtorskih pravic v skladu s 151. členom trenutno veljavnega Zakona o avtorski in sorodnih pravicah (Ur. l. RS, št. 21/1995 s spremembami; v nadaljevanju: **ZASP**) ne more osebno in individualno upravljati mehaničnih pravic, dokler je kolektivno upravljanje mehaničnih pravic po nalogu avtorja preneseno na kolektivno organizacijo, zaradi česar se bo Združenje SAZAS po najboljših močeh prizadevalo upravljati mehanične pravice avtorja oz. imetnika mehaničnih pravic, slednji pa bo Združenju SAZAS nudil vso potrebno pomoč.

**2. člen**

**Nalog, dovoljenje in pooblastilo avtorja oz. imetnika avtorske pravice**

Avtor oz. imetnik avtorske pravice daje v skladu s 151. členom ZASP s to pogodbo Združenju SAZAS nalog, dovoljenje in pooblastilo za kolektivno upravljanje njegove avtorske pravice iz naslova reproduciranja glasbenih del na fonogramih in videogramih (mehanične pravice).

Nalog, dovoljenje in pooblastilo za kolektivno upravljanje mehaničnih pravic iz prejšnjega člena se nanašajo na vse mehanične pravice avtorja oz. imetnika avtorske pravice na vseh glasbenih delih, tako tistih, ki so na dan sklenitve te pogodbe že ustvarjena, kot tudi tistih, ki jih bo avtor šele ustvaril oz. imetnik na njih pridobil mehanične pravice.

V izogib dvomom pogodbeni stranki izrecno določata, da s to pogodbo avtor oz. imetnik avtorske pravice na Združenje SAZAS ne prenaša materialne avtorske pravice, temveč Združenju SAZAS kot kolektivni organizaciji daje zgolj nalog, dovoljenje in pooblastilo za kolektivno upravljanje njegovih mehaničnih pravic.

**3. člen**

**Obveznosti in pravice Združenja SAZAS**

Združenje SAZAS je upravičeno in dolžno upravljati mehanične pravice avtorja oz. imetnika avtorske pravice v skladu z vsakokrat veljavnim ZASP, Statutom Združenja SAZAS, Pravilnikom o zaščiti avtorskih pravic in delitvi avtorskih honorarjev, sklenjenimi vzajemnimi zastopniškimi sporazumi s tujimi kolektivnimi organizacijami in na njihovi podlagi sprejetimi sklepi organov Združenja SAZAS.

Avtor oz. imetnik avtorske pravice je ob sklenitvi te pogodbe seznanjen z veljavnim Statutom Združenja SAZAS in Pravilnikom o zaščiti glasbene avtorske pravice in delitvi avtorskih honorarjev, ki sta tudi javno objavljena na spletni strani Združenja SAZAS na naslovu [www.sazas.org](http://www.sazas.org). Vse preostale akte Združenja SAZAS lahko avtor oz. imetnik avtorske pravice v času uradnih ur vpogleda na sedežu Združenja SAZAS.

Združenje SAZAS bo upravljalo in uveljavljalo mehanične pravice avtorja oz. imetnika avtorske pravice na enak način in pod enakimi pogoji, kot jih upravlja in uveljavlja za vse druge domače in tuje avtorje oz. imetnike avtorske pravice.

Združenje SAZAS bo skladno z določbami ZASP v okviru kolektivnega upravljanja mehaničnih pravic po tej pogodbi med drugim, vendar ne omejeno na:

* kot kolektivni zastopnik za račun avtorjev oz. imetnikov avtorskih pravic izterjevalo avtorski honorar in/ali odškodnino zaradi kršitve avtorske pravice v sodnih postopkih ter uveljavljalo varstvo mehaničnih pravic pred sodišči in drugimi državnimi organi, kolikor bo ocenilo, da je vodenje sodnih postopkov smiselno glede na pričakovan uspeh in stroške;
* dovoljevalo reprodukcijo glasbenih del avtorja oz. imetnika avtorske pravice v skladu s tipskimi pogodbami, sklenjenimi z uporabniki del, ali pa v skladu z akti in sprejetimi sklepi organov Združenja SAZAS;
* razdeljevalo zbrana sredstva iz naslova mehaničnih pravic avtorju oz. imetniku avtorske pravice v skladu s pravili delitve, kot so ali bodo vsebovana v vsakokrat veljavnem Pravilniku o zaščiti glasbene avtorske pravice in delitvi avtorskih honorarjev.

Ne glede na v prejšnjem odstavku primeroma naštete dejavnosti, obveznosti in upravičenja Združenja SAZAS, pogodbeni stranki v izogib dvomom, določata, da je Združenje SAZAS kot kolektivna organizacija upravičena in dolžna izvajati vse aktivnosti, ki spadajo v okvir kolektivnega upravljanja mehaničnih pravic v skladu z ZASP.

**4. člen**

**Obveznosti in pravice avtorja oz. imetnika avtorske pravice**

Avtor oz. imetnik avtorske pravice je seznanjen in se zaveda, da v skladu s 151. členom trenutno veljavnega ZASP ne sme in ne more osebno in individualno upravljati mehaničnih pravic ali pa za upravljanje mehaničnih pravic pooblastiti druge fizične ali pravne osebe, dokler je kolektivno upravljanje mehaničnih pravic po tej pogodbi poverjeno Združenju SAZAS. V kolikor se bodo določila ZASP spremenila tako, da bodo vzporedno s kolektivnim upravljanjem mehaničnih pravic avtorju oz. imetniku avtorske pravice dovoljevala tudi individualno upravljanje in uveljavljanje mehaničnih pravic ali pa pooblastitev druge fizične ali pravne osebe za upravljanje in uveljavljanje mehaničnih pravic, sta pogodbeni stranki soglasni, da avtor oz. imetnik avtorske pravice brez predhodnega dovoljenja Združenja SAZAS mehaničnih pravic ne bo osebno upravljal in uveljavljal ali pa za slednje pooblastil druge fizične ali pravne osebe.

Avtor oz. imetnik avtorske pravice se bo vzdržal kakršnihkoli dejanj, ki bi lahko prizadela interese, ugled ali povzročila škodo Združenju SAZAS. Vsako takšno ravnanje pomeni hujšo kršitev te pogodbe, zaradi katere lahko Združenje SAZAS to pogodbo odpove brez odpovednega roka.

Avtor oz. imetnik avtorske pravice je Združenje SAZAS dolžan obvestiti o morebitnih spremembah (osebnih) podatkov, navedenih v tej pogodbi, najkasneje v 30 (tridesetih) dneh po nastalih spremembah. Avtor oz. imetnik avtorske pravice se Združenju SAZAS tudi zavezuje, da bo najkasneje v 30 (tridesetih) dneh po pozivu Združenja SAZAS, slednjemu dostavil vse potrebne informacije in dokumente, ki jih potrebuje za kolektivno upravljanje njegovih mehaničnih pravic, ter da bo Združenju SAZAS pravilno in pravočasno prijavljal vsa svoja glasbena dela ter Združenje SAZAS obveščal o morebitnih prenosih mehaničnih pravic na druge fizične in pravne osebe.

Avtor oz. imetnik avtorske pravice in Združenje SAZAS njunih terjatev, ki izhajajo iz te pogodbe, ne smeta odstopiti drugim fizičnim in pravnim osebam.

**5. člen**

**Trajanje pogodbe**

Pogodba je sklenjena in začne veljati z dnem, ko jo podpišeta obe pogodbeni stranki, tj. z dnem kasnejšega datuma, ki je naveden pri podpisu pogodbenih strank.

Pogodba se sklepa za obdobje 5 (pet) let od dneva njene sklenitve in veljavnosti, pri čemer se njeno trajanje in veljavnost ob izteku posameznega petletnega obdobja neomejenokrat avtomatično podaljšujeta za naslednjih 5 (pet) let.

Avtor oz. imetnik avtorske pravice lahko glede na dolgotrajno naravo pogodbenega razmerja in upoštevajoč avtomatično podaljševanje trajanja pogodbe, to pogodbo odpove brez podaje posebnega razloga na naslednji način:

* odpoved pogodbe mora biti pisna in učinkuje, če jo avtor oz. imetnik avtorske pravice priporočeno po pošti pošlje Združenju SAZAS najmanj 3 (tri) mesece pred iztekom tekočega koledarskega leta, pri čemer odpoved prične učinkovati šele s 1. januarjem leta, ki sledi;
* če je odpoved v posameznem koledarskem letu s priporočeno pošto poslana šele po 30. septembru, potem začne odpoved pogodbe učinkovati šele s 1. januarjem drugega zaporednega leta, ki sledi (primer: če je odpoved podana 01. 10. 2008, potem je pogodba razvezana šele 01. 01. 2010);
* odpoved pogodbe mora biti s strani avtorja oz. imetnika avtorske pravice s priporočeno pošto poslana na naslov Združenja SAZAS, ki je vpisan v Poslovnem registru Slovenije, ki ga vodi Agencija Republike Slovenije za javnopravne evidence in storitve, in ki je v času sklenitve te pogodbe Špruha 19, 1236 Trzin.

**6. člen**

**Pravno nasledstvo**

Pogodbeni stranki se zaradi kontinuiranega in nemotenega varstva mehaničnih pravic v korist avtorjev oz. imetnika avtorske pravice tudi dogovorita, da bo ta pogodba imela pravne učinke za in zavezovala ne zgolj njiju temveč tudi njune singularne in univerzalne pravne naslednike (oporočne in zakonite dediče ter univerzalne pravne naslednike pravnih oseb). Združenje SAZAS bo singularnim in univerzalnim pravnim naslednikom razdelilo avtorski honorar iz naslova mehaničnih pravic, ko bodo verodostojno izkazali svoje nasledstvo na naslednji način:

* singularni pravni nasledniki s predložitvijo veljavne pogodbe o prenosu mehaničnih pravic na novega pridobitelja;
* dediči s predložitvijo pravnomočnega sklepa o dedovanju;
* v primeru statusnopravnih preoblikovanj pravnih oseb z izpiskom iz sodnega registra ali ustreznim sklepom registrskega sodišča.

**7. člen**

**Salvatorična klavzula**

Pogodbe stranke se še dogovorijo, da v kolikor bi bilo katerokoli določilo te pogodbe neveljavno ali neizvršljivo, to ne zmanjša veljavnosti ali izvršljivosti ostalih določb in ne vpliva na veljavnost tega sporazuma kot celote. V primeru, da bi bila kadarkoli kakšna določba neveljavna, ali je ne bi bilo mogoče izvršiti, kakor tudi če določeno vprašanje ni urejeno s to pogodbo, potem bo tako določbo ali pogodbeno praznino nadomestila razlaga, ki odseva namen pogodbenih strank in duh te pogodbe ob času njene sklenitve.

**8. člen**

**Reševanje sporov**

Stranki bosta morebitne spore iz te pogodbe skušali reševati sporazumno in po mirni poti, v okviru postopkov, ki jih določajo akti Združenja SAZAS. V kolikor mirna rešitev spora ne bo mogoča, je za reševanje sporov po tej pogodbi pristojno sodišče v Ljubljani.

**9. člen**

Pogodba je sklenjena v dveh (2) izvodih, od katerih vsaka stranka prejme en (1) izvod.

Kraj in datum: \_\_\_\_\_\_\_\_\_\_\_\_\_\_\_\_\_\_\_\_\_\_ Kraj in datum: \_\_\_\_\_\_\_\_\_\_\_\_\_\_\_\_\_\_\_\_\_

Združenje SAZAS

Predsednik UO

Matjaž Zupan Avtor oz. imetnik avtorske pravice:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_